31979R1516
L 184/14
JURNALUL OFÍCIAL AL UNIUNII EUROPENE
REGULAMENTUL (CEE) NR. 1516/79 AL COMISIEI
din 19 iulie 1979
de modificare a Regulamentului (CEE) nr. 1119/79 de stabilire a normelor speciale de aplicare a sistemului de licențe de import în sectorul semințelor
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2358/71 al Consiliului din 26 octombrie 1971 privind organizarea comună a pieței în sectorul semințelor (1), modificat ultima dată de Regulamentul (CEE) nr. 234/79 (2), în special articolul 4 alineatul (2),
întrucât Regulamentul (CEE) nr. 1119/79 al Comisiei (3) prevede obligația de a indica în cererea de eliberare a licenței și în licența de import țara de origine a produsului; întrucât redactarea actuală a textului poate duce la dificultăți de interpretare; întrucât este, prin urmare, necesar să se precizeze că această mențiune implică doar obligația de a importa un produs originar dintr-o țară terță indicată;
întrucât măsurile prevăzute în prezentul regulament sunt în conformitate cu avizul Comitetului de gestionare a semințelor,
ADOPTĂ PREZENTUL REGULAMENT:
Articolul 1
Articolul 4 din Regulamentul (CEE) nr. 1119/79 se modifică după cum urmează:
„Cererea de eliberare a licenței și licența de import presupun indicarea, la rubrica 14, a țării de origine. Certificatul implică obligația de a importa produse originare din țara terță indicată”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 iulie 1979.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iulie 1979.